b'\n_START_ARTICLE_\nAsociatas\n_START_PARAGRAPH_\nAsociatas (angl. associate)\xc2\xa0\xe2\x80\x93 akademinis laipsnis, \xc5\xbeemesnis negu bakalauro, paprastai suteikiamas po 2 met\xc5\xb3 studij\xc5\xb3._NEWLINE_JAV j\xc4\xaf paprastai suteikia bendruomeni\xc5\xb3 koled\xc5\xbeai (community college), dvime\xc4\x8diai koled\xc5\xbeai (junior college) ir techniniai koled\xc5\xbeai (technical college). Taip pat j\xc5\xb3 suteikti gali ir bakalauro laipsnius suteikiantys koled\xc5\xbeai ir universitetai po 2 met\xc5\xb3 studij\xc5\xb3 (bakalauro laipsniui paprastai reikia 4 met\xc5\xb3 studij\xc5\xb3). JAV ir Kanadoje asociato laipsnis yra \xc5\xbeemiausias akademinis laipsnis, kuris gali b\xc5\xabti suteiktas iki bakalauro laipsnio gavimo. Nors asociato laipsnis n\xc4\x97ra toks patrauklus kaip bakalauro, ta\xc4\x8diau jis gali pad\xc4\x97ti padaryti tam tikr\xc4\x85 karjer\xc4\x85 ir u\xc5\xbetikrinti gana dideles pajamas kai kuriose veiklos srityse, ypa\xc4\x8d sveikatos prie\xc5\xbei\xc5\xabros sistemoje, kur u\xc5\xbetikrina didesn\xc4\x99 galimyb\xc4\x99 i\xc5\xa1laikyti u\xc5\xbeimamas pareigas ir leid\xc5\xbeia studijuojant kur kas ma\xc5\xbeiau \xc4\xafsiskolinti.\n_START_SECTION_\nStudij\xc5\xb3 trukm\xc4\x97\n_START_PARAGRAPH_\nAsociato laipsnis suteikiamas prasimokiusiems dvejus metus (arba atlikusiems dvej\xc5\xb3 met\xc5\xb3 studij\xc5\xb3 program\xc4\x85 anks\xc4\x8diau). Studij\xc5\xb3 programa paprastai apima tokius kursus kaip tekst\xc5\xb3 ra\xc5\xa1ymas angl\xc5\xb3 kalba, algebra, socialinis bendravimas, humanitarin\xc4\x97s disciplinos ir pan. Studentai, kurie mokosi vystymo kurs\xc5\xb3, dar vadinam\xc5\xb3 ikikoled\xc5\xbeiniais (angl. pre-college courses) arba korekciniais kursais (angl. remedial courses), turi mokytis daugiau, nes \xc5\xa1ie kursai \xc4\xaf asociat\xc5\xb3 programas ne\xc4\xafeina._NEWLINE_Kai kurie \xc5\xbemon\xc4\x97s asociato laipsnius vadina \xe2\x80\x9edvej\xc5\xb3 met\xc5\xb3 laipsniais\xe2\x80\x9c. JAV egzistuoja ir dar \xc5\xbeemesnio lygio diplomai, vadinami sertifikatais, kurie suteikiami u\xc5\xbe tam tikras studijas, paprastai profesinio rengimo, kurios trunka ma\xc5\xbeiau kaip metus. Pvz., tokios trumpos studijos informacini\xc5\xb3 technologij\xc5\xb3 srityje gali trukti 4-6 m\xc4\x97nesius._NEWLINE_JAV dvime\xc4\x8diai koled\xc5\xbeai sudaro galimyb\xc4\x99 ne tik dienin\xc4\x97ms studijoms, bet ir vakarin\xc4\x97ms ar savaitgalin\xc4\x97ms, kurias pasirenka daug student\xc5\xb3. Taip yra tod\xc4\x97l, kad daug student\xc5\xb3 dienomis dirba, tad paskaitos skaitomos vakarais, savaitgaliais ir, vis da\xc5\xbeniau, nuotoliniu b\xc5\xabdu. Sloan Consortium prane\xc5\xa1a, kad 51% vis\xc5\xb3 akademini\xc5\xb3 laipsni\xc5\xb3, suteikiam\xc5\xb3 u\xc5\xbe internetin\xc4\xaf mokym\xc4\x85si, yra asociat\xc5\xb3 laipsniai.'